ราคาผลปาล์มปรับเพิ่มสูงขึ้น กำชับพาณิชย์จังหวัดตรวจเข้มป้องกันพ่อค้าเอาเปรียบเกษตรกร
นางมัลลิกา บุญมีตระกูล มหาสุข ที่ปรึกษารัฐมนตรีว่าการกระทรวงพาณิชย์ เปิดเผยว่า   ภายหลังจากที่นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้สั่งการให้พาณิชย์จังหวัดกำกับดูแลการซื้อขายผลปาล์มในพื้นที่ให้สอดคล้องกับปริมาณผลปาล์มที่ออกสู่ตลาดทำให้ราคาผลปาล์มปัจจุบันปรับสูงขึ้น ซึ่งรับซื้อราคาต่ำสุดอยู่ที่ 5.20 บาทต่อกิโลกรัม และสูงสุดกิโลกรัมละ 6.00 บาท อย่างไรก็ตาม ขณะนี้ผลผลิตปาล์มน้ำมันเริ่มออกสู่ตลาดเพิ่มขึ้นและคาดว่าจะออกสู่ตลาดมากขึ้นในช่วงเดือนเมษายน 2564 เป็นต้นไป จึงต้องติดตามกำกับดูแลสถานการณ์อย่างใกล้ชิดเพื่อไม่ให้มีการกดราคาเกษตรกร และให้พาณิชย์จังหวัด ที่เป็นแหล่งเพาะปลูกตรวจสอบการซื้อขายอย่างใกล้ชิด และกำชับให้มีการปิดป้ายแสดงราคารับซื้อให้ชัดเจน พร้อมเข้าไปกำชับเกษตรกรดูแลผลผลิตให้มีคุณภาพ ตัดปาล์มสุกขาย เพื่อให้ได้เปอร์เซ็นต์น้ำมันปาล์มที่สูงขึ้นและขายผลผลิตได้ราคาดีขึ้นสำหรับการดูแลโครงการประกันรายได้ปาล์มน้ำมัน ปี2 ที่ผ่านความเห็นชอบจากคณะรัฐมนตรี (ครม.) มีเป้าหมายช่วยเกษตรกรปาล์มน้ำมัน 3.7 แสนครัวเรือน วงเงิน 4,500 ล้านบาท  โดยจะประกันรายได้ให้ราคากิโลกรัม 4 บาท ครัวเรือนละไม่เกิน 25 ไร่ ส่วนการดูแลผู้บริโภคได้แก้ไขปัญหาโดยได้ขอความร่วมมือผู้ผลิต ผู้จำหน่าย ห้างสรรรพสินค้าตรึงราคาน้ำมันปาล์มขวดและขอให้มีสินค้าพอเพียงและราคาสอดคล้องกับต้นทุน